答純益書懷
作者：劉跂
朝代：宋

paragraphs: 矯矯林間鶴，汎汎水際鷗。
俱非鼎俎用，斗粟誰爲留。
君師蔡義我施讎，同時聲名今白頭。
博士弟子動千數，遑記軍中陳與劉。
黄金絡馬錦臂鞲，印組丈二鳴八騶。
席間設胾竟何味，車上負芒終可憂。
人生在世各有趣，江東且復客曹丘。
田橫刎頸亦義事，感知捐軀非所羞。
此心會與君意合，今無古人何處求。
不如置之酌美酒，同郡諸公皆舊遊。
耳熱眼花付一醉，雞蟲蚌鷸何時休。